《芒亨3rd》魔物亂入挑機
相信好多朋友都已經單撈咗《芒亨3rd》體驗版進行熱身,甚至約埋老友「集訓」。事關今集大部分武器用法同出招都做咗調整,例如追加咗「毒瓶」技能嘅斬擊斧以及擁有「曲射」嘅弓手,不過最特別都係新增嘅魔物亂入系統,屠龍後隨時都會有新怪物出現,難度大大提高。
自從《芒亨》於06年推出後,大家都沉迷响呢種爽快接Job嘅遊戲世界,仲搞到一大班機迷組隊上Cafe或麥記煲碟屠龍,而今集就有更多強悍魔物等大家挑戰,加埋十種同行貓,獵人們又點會唔磨拳擦掌,等聽日行貨一出就大開殺戒先?
強勁魔物小心秒殺
呢一集《芒亨3rd》冇得打水戰,但係就新增溪流地形,而且地形起伏、地圖連結同怪物分布會有啲唔同,所以唔好以為見慣見熟就好易適應,最正係新增咗完成任務後,會有新魔物隨時亂入嘅特別任務,大家屠龍後唔好咁快放軟手腳,要做足心理準備再戰。另外,講起呢集最具代表性嘅魔物,要數雷狼龍同尾鎚龍。佢哋除咗體形龐大,招式霸道之外,雷狼龍在月夜更識得放藍白色電擊,劈中即被秒殺;而尾鎚龍嘅超大範圍橫掃攻擊,畀佢扑中實死冇生,仲有凍土嘅冰碎龍,火山地帶嘅亞種黑龍等等,所以話千祈唔好諗住單拖,分分鐘一下就被KO!
同行貓全副武裝幫拖
今集同行貓元素會作進一步加強,跟以往打怪時行行企企唔同,呢次同行貓會着住全副武裝一齊出去狩獵。玩家狩獵怪物時獲得素材生產武裝後,用剩餘物資「端材」就可以到武器防具店幫隻貓整武裝,而且同行貓更會透過戰鬥學識唔同技能,作戰時大派用場!另外,單人玩時可以帶最多兩隻貓,或者組織4隻同行貓叫佢哋自己出去狩獵,完成任務後仲可以幫大家增加素材添!如果要培育頂級同行貓,就要努力建設農場,提升訓練場畀佢哋學多啲嘢。
幫溫泉、飲品店升呢
今次《芒亨3rd》村落會變成充滿日式風情嘅優克摩村,跟以往一樣有齊基本設施,農場會新增捉蟲籠,冇魚餌時又可用假餌釣魚。而集會所就新增露天浴場,入去浸溫泉暖下身就可以得到提升體力同精力嘅「溫泉效果」,而且溫泉嘅泉質仲可以靠「溫泉任務」來改良,分分鐘浸完會有意想不到嘅效果。另外,掌櫃亦有「飲品任務」畀大家挑戰,完成後飲品店會提供更多選擇,供任務使用。
遊戲檔案
名 稱:Monster Hunter Portable 3rd
發 行:Capcom
類 型:動作
平 台:PSP
推出日期:12月1日
售 價:$358
查詢:2366 1001
充滿日式山區風味嘅優克摩村,遍地紅葉,冬日啱玩。
尾鎚龍超大範圍尾巴橫掃,加埋响密林作戰,視線受阻,容易被掃中。
大劍雖然出招慢,但勝在蓄力攻擊時可扣怪物較多精力。
以普通攻擊幾次完成特定旋律,狩獵笛就能發動狀態攻擊支援隊友。